Cendawan kukur

Cendawan kukur atau juga disebut cendawan tapak tiung, kulat sisir, kulat sisik atau  jamur gerigit (Schizophyllum commune) ialah spesies cendawan yang tumbuh pada batang kayu reput. Ia tergolong dari keluarga Schizophylaceae, dan merupakan sejenis cendawan yang boleh dimakan dan banyak di jual di pasar tani.
Di Malaysia, cendawan kukur dari pokok kayu getah merupakan jenis yang paling popular dikutip untuk dijadikan bahan makanan yang sangat enak dan berkhasiat. 

Cendawan kukur tumbuh menyerupai alunan batu karang yang rapat. Insangnya berbeza dari warna kuning langsat hingga ke putih pucat. Bahagian atasnya kecil, selebar 1-4.5 cm dengan tekstur badan yang tebal namun lembut seperti span. Cendawan kukur ini boleh ditemui di Myanmar, Thailand, Malaysia, Indonesia, Madagascar, Nigeria dan India timur laut. Ia ditemui di hutan liar pada pokok-pokok reput selepas musim hujan diikuti dengan suhu kering di mana cendawan tumbuh secara semula jadi.

Ia terkenal dengan nilai perubatan yang tinggi dan rasa aromatik. Ia baru-baru ini menarik perhatian industri perubatan bagi aktiviti imunomodulator, antikulat, antineoplastik dan antiviral yang lebih tinggi daripada sebatian karbohidrat glucan yang lain.

Penanaman 
Cendawan kukur adalah sejenis cendawan yang boleh ditanam menggunakan kos yang lebih rendah daripada cendawan tiram kerana tidak memerlukan rak. Ia ditanam dengan cara diikatkan pada tali dan  digantung.

Gambaran
Ia pada asalnya digambarkan sebagai spesies morfologi penyebaran global dan kemudian didedahkan sebagai spesies kompleks yang merangkumi beberapa spesies kriptik dengan taburan yang lebih sempit, sebagaimana tipikal bagi banyak cendawan yang membentuk Basidiomycota.

Insang yang menghasilkan basidiospora pada permukaannya, merekah apabila cendawan kering. Ia biasa tumbuh pada kayu reput tetapi juga boleh menyebabkan penyakit pada manusia.

Hidrofobin pertama kali diasingkan daripada Schizophyllum  commune ini.

Genetik
Genom bagi Schizophyllum commune pertama kali dijujukkan pada tahun 2010.

Masakan
Cendawan kukur dikenali kerana teksturnya yang liat. Ia boleh dimakan secara liar di Asia dan Mexico. Di timur laut India, wilayah Manipur menggelarnya sebagai "kanglayen" dan merupakan bahan kegemaran bagi masakan lempeng ala Manipuri yang dikenali sebagai "paaknam". Di Mizoram, nama tempatannya adalah "pasi" (pa bererti cendawan,si bererti kecil) dan merupakan cendawan yang paling digemari di kalangan masyarakat Mizo.

Galeri

Rujukan

Pautan luar

 "Schizophyllum commune", MykoWeb
 "Tom Volk's Fungus of the Month for February 2000

Rujukan 
  
3. http://www.siswazah-tani.blogspot.my
Fungi